Nariadenie Komisie (ES) 1249/2002
z 11. júla 2002,
ktorým sa mení a dopĺňa nariadenie (ES) č. 2366/98, ktorým sa ustanovujú podrobné pravidlá na uplatňovanie systému podpory na výrobu olivového oleja na hospodárske roky 1998/1999, 1999/2000, 2000/2001, 2001/2002, 2002/2003 a 2003/2004
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady č. 136/66/EHS z 22. septembra 1966 o vytvorení spoločnej organizácie trhu s olejmi a tukmi [1], naposledy zmenené a doplnené nariadením (ES) č. 1513/2001 [2], najmä jeho článok 5,
so zreteľom na nariadenie Rady (ES) č. 2261/84 zo 17. júla 1984, ktorým sa ustanovujú všeobecné pravidlá na poskytovanie podpory na výrobu olivového oleja a podpory organizáciám výrobcov olivového oleja [3], naposledy zmenené a doplnené nariadením (ES) 1639/98 [4], a najmä jeho článok 19,
so zreteľom na nariadenie Rady (ES) č. 1638/98 z 20. júla 1998, ktorým sa mení a dopĺňa nariadenie č. 136/66/EHS o vytvorení spoločnej organizácie trhu s olejmi a tukmi [5], zmenené a doplnené nariadením (ES) č. 1513/2001 [6] a najmä jeho článok 4,
keďže:
(1) Podľa článku 4 nariadenia (ES) č. 1638/98 sa žiadnemu pestovateľovi olív nemôže vyplatiť podpora vzhľadom na ďalšie olivové stromy vysadené po 1. máji 1998 a ani na tie, za ktoré nebola vypracovaná deklarácia o poraste k dátumu, ktorý sa musí stanoviť. Článok 5 ods. 1 nariadenia Komisie (ES) č. 2366/98 [7], naposledy zmeneného a doplneného nariadením (ES) č. 2070/2001 [8], stanovuje, že vylúčenie z podpory sa vzťahuje na produkciu ďalších olivových stromov vysadených po 1. máji 1998 alebo tých, ktoré boli vysadené po 1. novembri 1995 a za ktoré nebola vypracovaná žiadna deklarácia o poraste do 1. apríla 1999. Ďalšie olivové stromy v súvislosti s konverziou starej olivovej plantáže alebo na ktoré sa vzťahuje program schválený Komisiou však môžu mať nárok na podporu.
(2) Produkcia ďalších olivových stromov uvedených v prvom pododseku článku 4 nariadenia (ES) č. 1638/98 nie je významná v prvých troch rokoch po výsadbe. Počínajúc hospodárskym rokom 2002/2003 sa však produkcia z týchto stromov stane významnou a na účely vylúčenia z programu podpory na výrobu sa musí brať do úvahy. Z tohoto dôvodu je nevyhnutné stanoviť systém výpočtu založený na množstve vyrobeného panenského oleja, počte rodiacich olivových stromov vysadených pred a po 1. máji 1998 a koeficientoch umožňujúcich produkciu oleja z ďalších olivových stromov, ktorá nemá nárok na podporu, odpočítať od celkovej produkcie. Tieto koeficienty sa určia na základe predpokladaného vývoja výnosov vzhľadom na vek výsadieb.
(3) Opatrenia uvedené v tomto nariadení sú v súlade so stanoviskom Riadiaceho výboru pre oleje a tuky,
PRIJALA TOTO NARIADENIE:
Článok 1
Nariadenie (ES) č. 2366/98 sa mení a dopĺňa takto:
1. Vkladá sa nasledovný článok 12a:
"Článok 12a
Na základe deklarácií uvedených v článkoch 2 a 5 a žiadostí o podporu uvedených v článku 12, producentské členské štáty určia produkciu olivového oleja ďalších olivových stromov v zmysle prvého pododseku článku 4 nariadenia (ES) č. 1638/98 na hospodársky rok 2002/2003 vynásobením priemerných výnosov z jedného dospelého olivového stromu sumou:
- počtu ďalších olivových stromov vysadených medzi 1. májom a 31. októbrom 1998, vynásobeného koeficientom 0,70 a
- počtu ďalších olivových stromov vysadených medzi 1. novembrom 1998 a 31. októbrom 1999, vynásobeného koeficientom 0,35.
Priemerné výnosy z jedného dospelého olivového stromu sa vypočítajú vydelením množstva panenského olivového oleja vyrobeného z ďalších olivových stromov, ako je uvedené v prvom pododseku, sumou:
- počtu rodiacich olivových stromov vysadených pred 1. májom 1998 a
- počtu rodiacich olivových stromov vysadených medzi 1. májom a 31. októbrom 1998, vynásobeného koeficientom 0,70, a
- počtu rodiacich olivových stromov vysadených medzi 1. novembrom 1998 a 31. októbrom 1999, vynásobeného koeficientom 0,35."
2. Prvý pododsek článku 14 ods. 1 sa nahrádza takto:
"1. Pestovatelia olív budú oprávnení na poskytovanie podpory vzhľadom na množstvo panenského olivového oleja, ktoré skutočne vyrábajú, mínus produkcia z ďalších olivových stromov uvedených v prvom pododseku článku 12a plus paušálne množstvo oleja z olivových zvyškov uvedené v odseku 2."
3. Článok 14 ods. 2 sa nahrádza takto:
"2. Množstvo oleja z olivových zvyškov, na ktoré je možné vyplatiť podporu, sa bude rovnať 8 % množstva panenského olivového oleja mínus produkcia z ďalších olivových stromov uvedených v článku 12a vyrobeného z olív, z ktorých zvyšok pochádza a vzhľadom na ktoré nárok na podporu bol uznaný v súlade s článkom 2 ods. 4 nariadenia (EHS) č. 2261/84."
Článok 2
Toto nariadenie nadobúda účinnosť siedmy deň po jeho uverejnení v Úradnom vestníku Európskych spoločenstiev.
Uplatňuje sa od 1. novembra 2002
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 11. júla 2002